Sarjassamme Ennätyksiä, Joiden Rikkominen On Helpompaa Top 50 -Aikakaudella: Rytmihäiriön Surmantuoja putosi listan sisällä ennennäkemättömät 38 sijaa (6–44). Edellinen mestarisukeltaja (9–46 viikolla 5) eli Rammsteinin Liebe ist für alle da on nyt taas nousussa 24:ntenä. Top 40 -aikanakin kaksi albumia onnistui vajoamaan 35 sijaa – Kolmas nainen: Ura ja Arcade Fire: Neon Bible.
En tähän hätään rupea sormi listaraamatulla vannomaan, että Jätkäjätkät on ensimmäinen tuplaniminen tuplanimisellä albumilla tilastoitunut musiikkituote. Kerro jos keksit toisen. Ykstoist ykstoist debytoi näyttävästi kuudentena – siihenkin nähden näyttävästi, että kokoonpanossa on kaksi soolomenestyjää, Asa ja Puppa J. Asa/Avain on netonnut neljä Top 5 -sijoitusta, mutta ei ykkösiä.
Lisäraidoilla pönkitetty vuoden 1972 The Rolling Stones -pitkäsoitto Exile on Main Street teki Britanniassa historiaa palaamalla ykköseksi 38 vuoden tauolta. Meillä sijat ovat toki matalampia – aikoinaan seitsemäs ja nyt 25:s. Rollarien edellinen lp Aftermath (1971) pääsi myös meillä kärkeen, mutta sen jälkeen temppu ei olekaan onnistunut.
LCD Soundsystem ja Mike Pattonin bändimenneisyys poislukien viikon loput uutuudet ovat kaikki ensikertalaisia – myös sijan 13 klassikkobrändi, kokoonpanonsa lyhyessä ajassa täysin muuttanut Dallapé. Sen legendaarisimpina aikoina 1930–40-luvuilla kun ei levymyyntitilastoja koottu. Suosittelen kaikille (etenkin nykyisille dallapelaisille) tutustumista yhtyeen perustamispaikkaan Helsingin Kivinokassa, koska muistokiven liepeille kootaan kohdakkoin taas hilpeä ympäristötaidenäyttely.